কেট ব্লাঞ্চেট

কেথেৰিন এলিচ ব্লাঞ্চেট (জন্ম ১৪ মে' ১৯৬৯) এগৰাকী অষ্ট্ৰেলিয়ান অভিনেত্ৰী আৰু প্ৰযোজক। তেওঁৰ প্ৰজন্মৰ এগৰাকী অন্যতম শ্ৰেষ্ঠ অভিনয় শিল্পী হিচাপে গণ্য কৰা ব্লাঞ্চেটক মঞ্চ আৰু পৰ্দাৰ বহুমুখী অভিনয়ৰ বাবে জনা যায়। ব্লাঞ্চেটে দুটাকৈ একাডেমী বঁটা, তিনিটা স্ক্ৰীণ এক্টৰ্ছ গিল্ড বঁটা, চাৰিটা ব্ৰিটিছ একাডেমী চলচ্চিত্ৰ বঁটা (বাফটা), আৰু চাৰিটা গল্ডেন গ্ল'ব বঁটা লাভ কৰাৰ উপৰি তিনিটা প্ৰাইমটাইম এমি বঁটা, এটা লৰেন্স অলিভিয়াৰ বঁটা আৰু এটা টনি বঁটাৰ মনোনয়ন লাভ কৰিছে।

নেচনেল ইনষ্টিটিউট অফ ড্ৰামেটিক আৰ্টৰ স্নাতক ব্লাঞ্চেটে ১৯৯২ চনত অষ্ট্ৰেলিয়াৰ মঞ্চত নিজৰ কেৰিয়াৰ আৰম্ভ কৰিছিল আৰু ১৯৯৭ চনত তেওঁৰ প্ৰথমখন পূৰ্ণদৈৰ্ঘ্য চলচ্চিত্ৰত অভিনয় কৰিছিল। ১৯৯৮ চনৰ ঐতিহাসিক ড্ৰামা এলিযাবেথত ৰাণী প্ৰথম এলিযাবেথৰ চৰিত্ৰত অভিনয় কৰি তেওঁ আন্তঃৰাষ্ট্ৰীয় পৰ্যায়ত খ্যাতি অৰ্জন কৰে, যাৰ বাবে তেওঁ প্ৰথমটো একাডেমী বঁটাৰ মনোনয়ন লাভ কৰিছিল। তেওঁ দ্য এভিয়েটৰ (২০০৪) নামৰ বায়’পিকখনত কেথেৰিন হেপবাৰ্ণৰ চৰিত্ৰত কৰা অভিনয়ৰ বাবে শ্ৰেষ্ঠ সহকাৰী অভিনেত্ৰীৰ একাডেমী বঁটা লাভ কৰিছিল আৰু কমেডী-ড্ৰামা ব্লু জেচমিন (২০১৩) ত অভিনয় কৰি শ্ৰেষ্ঠ অভিনেত্ৰীৰ একাডেমী বঁটা লাভ কৰিছিল। তেওঁৰ অস্কাৰ মনোনীত অন্যান্য চলচ্চিত্ৰসমূহ হ’ল— নোটছ অন এ স্কাণ্ডেল (২০০৬), আই এম নট দেয়াৰ (২০০৭), এলিযাবেথ: দ্য গোল্ডেন এজ (২০০৭), কেৰল (২০১৫), আৰু টাৰ (২০২২), যিয়ে তেওঁক সৰ্বাধিক মনোনয়ন প্ৰাপ্ত অষ্ট্ৰেলিয়ান হিচাপে পৰিগণিত কৰিছে। তেওঁৰ সৰ্বাধিক ব্যাৱসায়িকভাৱে সফল চলচ্চিত্ৰসমূহৰ ভিতৰত আছে দ্য লৰ্ড অফ দ্য ৰিংছ ত্ৰিলোজী (২০০১–২০০৩), ইয়াৰ পূৰ্বৰ কাহিনী সম্বলিত দ্য হবিট ত্ৰিলোজী (২০১২–২০১৪), ইণ্ডিয়ানা জোনছ এণ্ড দ্য কিংডম অফ দ্য ক্ৰিষ্টাল স্কাল (২০০৮), দ্য কিউৰিয়াচ কেছ অফ বেঞ্জামিন বুটন (২০০৮), চিণ্ডাৰেলা (২০১৫), থৰ: ৰাগ্নাৰক (২০১৭), অ’চেনছ ৮ (২০১৮), আৰু ডণ্ট লুক আপ (২০২১)।

ব্লাঞ্চেটে বিশখনতকৈও অধিক মঞ্চ নাটকত অভিনয় কৰিছে। তেওঁ আৰু তেওঁৰ স্বামী এণ্ড্ৰিউ আপটন ২০০৮ চনৰপৰা ২০১৩ চনলৈ চিডনী থিয়েটাৰ কোম্পানীৰ শৈল্পিক সঞ্চালক আছিল। এই সময়ছোৱাত তেওঁ অভিনয় কৰা কিছুমান মঞ্চ নাটক আছিল এ ষ্ট্ৰীটকাৰ নেমড ডিজায়াৰ, আংকল ভান্যা, বিগ এণ্ড লিটল আৰু দ্য মেইডছ। ২০১৭ চনত তেওঁ দ্য প্ৰেজেণ্টৰ জৰিয়তে ব্ৰডৱেত আত্মপ্ৰকাশ কৰে আৰু ইয়াৰ বাবে তেওঁ নাটকৰ শ্ৰেষ্ঠ অভিনেত্ৰীৰ টনি বঁটাৰ বাবে মনোনীত হয়। তেওঁ এফ.এক্স অন হুলুৰ মিনি ছিৰিজ মিচেছ আমেৰিকা (২০২০) ত ফিলিস শ্লাফ্লাইৰ চৰিত্ৰত আৰু এপল টিভি প্লাছৰ মিনি ছিৰিজ ডিচক্লেইমাৰ (২০২৪) ত এগৰাকী সাংবাদিকৰ চৰিত্ৰত অভিনয় কৰিছিল। দুয়োখন ধাৰাবাহিকৰ বাবেই তেওঁ প্ৰাইমটাইম এমি বঁটাৰ মনোনয়ন লাভ কৰিছিল।

ব্লাঞ্চেট কেইবাটাও সন্মানীয় বঁটাৰ প্ৰাপক। অষ্ট্ৰেলিয়া চৰকাৰে ২০০১ চনত তেওঁক চেণ্টেনাৰী মেডেল প্ৰদান কৰে আৰু ২০১৭ চনত তেওঁক অৰ্ডাৰ অফ অষ্ট্ৰেলিয়াৰ কম্পেনিয়ান হিচাপে নিযুক্তি দিয়া হয়। ২০১২ চনত ফ্ৰান্স চৰকাৰে তেওঁক 'চেভালিঅ'ৰ অফ দ্য অৰ্ডাৰ অফ আৰ্টছ এণ্ড লেটাৰ্ছ' উপাধি প্ৰদান কৰে। ব্লাঞ্চেটক মিউজিয়াম অফ মডাৰ্ণ আৰ্টে সন্মান জনাইছিল আৰু ২০১৫ চনত তেওঁ ব্ৰিটিছ ফিল্ম ইনষ্টিটিউট ফেলোশ্বিপ লাভ কৰিছিল। টাইম আলোচনীয়ে ২০০৭ চনত তেওঁক বিশ্বৰ ১০০ গৰাকী প্ৰভাৱশালী ব্যক্তিৰ ভিতৰত অন্যতম হিচাপে নামকৰণ কৰিছিল। ২০১৮ চনত তেওঁ বিশ্বৰ সৰ্বাধিক উপাৰ্জনকাৰী অভিনেত্ৰীসকলৰ তালিকাত স্থান লাভ কৰিছিল। তেওঁ নিউ চাউথ ৱেলছ বিশ্ববিদ্যালয়, চিডনী বিশ্ববিদ্যালয় আৰু মেককুৱাৰী বিশ্ববিদ্যালয়ৰপৰা সন্মানীয় ডক্টৰ অফ লেটাৰ্ছ ডিগ্ৰীও লাভ কৰিছে।

প্ৰাথমিক জীৱন আৰু শিক্ষা

alt=|

কেথেৰিন এলিচ ব্লাঞ্চেটৰ জন্ম ১৯৬৯ চনৰ ১৪ মে’ত মেলবৰ্ণৰ উপকণ্ঠ অঞ্চল আইভানহ’ত হৈছিল। তেওঁৰ অষ্ট্ৰেলিয়ান মাতৃ জুন এগৰাকী সম্পত্তি বিকাশক (প্ৰপাৰ্টি ডেভেলপাৰ) আৰু শিক্ষয়িত্ৰী আছিল; আৰু তেওঁৰ আমেৰিকান পিতৃ ৰবাৰ্ট ডি উইট ব্লাঞ্চেট জুনিয়ৰ আছিল আমেৰিকা যুক্তৰাষ্ট্ৰৰ নৌসেনাৰ এজন চীফ পেটি অফিচাৰ যি পৰৱৰ্তী সময়ত এজন বিজ্ঞাপন কাৰ্যবাহী হৈ পৰিছিল। ৰবাৰ্টৰ জাহাজখন মেলবৰ্ণত বিকল হোৱাৰ সময়তে তেওঁলোকৰ সাক্ষাৎ হৈছিল। ব্লাঞ্চেটৰ দহ বছৰ বয়সত তেওঁৰ পিতৃৰ হৃদৰোগত আক্ৰান্ত হৈ মৃত্যু হয় আৰু তেওঁৰ মাতৃয়েই পৰিয়ালটোক ডাঙৰ-দীঘল কৰাৰ দায়িত্ব লয়। ব্লাঞ্চেট তিনিটা সন্তানৰ ভিতৰত দ্বিতীয় আছিল; তেওঁৰ এজন ককায়েক আৰু এগৰাকী ভনীয়েক আছে। তেওঁৰ বংশত ইংৰাজ, কিছু পৰিমাণে স্কটিছ আৰু অতি কম পৰিমাণে ফৰাচী মূলৰ সংযোগ আছে।

ব্লাঞ্চেটে নিজকে সৰুকালত এজনী "আংশিক বহিৰ্মুখী আৰু আংশিক লাজকুৰীয়া" ছোৱালী বুলি বৰ্ণনা কৰিছে। তেওঁ তেওঁৰ কৈশোৰৰ শেষৰফালে আৰু বিশৰ দশকৰ আৰম্ভণিত ভিক্টোৰিয়াৰ এখন বৃদ্ধাশ্ৰমত কাম কৰিছিল। হাইস্কুল শেষ কৰাৰ পাছত তেওঁ মেলবৰ্ণ বিশ্ববিদ্যালয়ত ব্যৱসায় প্ৰশাসনৰ স্নাতক (বেচেলৰ অফ বিজনেছ এডমিনিষ্ট্ৰেচন) পাঠ্যক্ৰম আৰম্ভ কৰে। ইজিপ্তত থকাৰ সময়ত ব্লাঞ্চেটক ইজিপ্তৰ বক্সিং চলচ্চিত্ৰ কাবোৰিয়া (১৯৯০) ত এগৰাকী আমেৰিকান চিয়াৰলিডাৰ হিচাপে অতিৰিক্ত শিল্পী হ’বলৈ কোৱা হৈছিল; টকাৰ প্ৰয়োজন হোৱাত তেওঁ সেই কামটো গ্ৰহণ কৰিছিল। অষ্ট্ৰেলিয়ালৈ উভতি আহি তেওঁ চিডনালৈ স্থানান্তৰিত হয় আৰু নেচনেল ইনষ্টিটিউট অফ ড্ৰামেটিক আৰ্টত (NIDA) নাম ভৰ্তি কৰে, তেওঁলোকৰ তিনিজন পুত্ৰ সন্তান আৰু এগৰাকী কন্যা সন্তান আছে, যাক ২০১৫ চনত তেওঁলোকে তুলি লৈছিল। ব্লাঞ্চেটে কৈছিল যে তেওঁলোকৰ প্ৰথম পুত্ৰ সন্তানৰ জন্মৰপৰাই তেওঁ আৰু তেওঁৰ স্বামীয়ে সন্তান তুলি ল’ব বিচাৰিছিল।

প্ৰায় ১০ বছৰ ধৰি ইংলেণ্ডৰ ব্ৰাইটনক নিজৰ মূল বাসস্থান হিচাপে গ্ৰহণ কৰাৰ পাছত, ২০০৬ চনত তেওঁ আৰু তেওঁৰ স্বামী নিজ দেশ অষ্ট্ৰেলিয়ালৈ উভতি আহে। ব্লাঞ্চেটে এই স্থানান্তৰৰ কাৰণ হিচাপে তেওঁৰ সন্তানৰ বাবে এটা স্থায়ী ঘৰ নিৰ্বাচন কৰা, পৰিয়ালৰ ওচৰত থকা আৰু অষ্ট্ৰেলিয়াৰ নাট্য সমাজৰ সৈতে জড়িত হৈ থকাৰ ইচ্ছাৰ কথা উল্লেখ কৰিছে। ২০০৭ চনত তেওঁ আৰু তেওঁৰ পৰিয়ালে চিডনীৰ উপকণ্ঠ অঞ্চল হাণ্টাৰ্ছ হিলত থকা তেওঁলোকৰ ঘৰটো পৰিৱেশ-অনুকূল কৰিবলৈ ব্যাপকভাৱে মেৰামতি কৰিছিল। ২০১৫ চনত সেই ঘৰটো বিক্ৰী কৰাৰ পাছত, ব্লাঞ্চেট আৰু আপটন পুনৰ ইংলেণ্ডলৈ যায় আৰু ২০১৬ চনৰ আৰম্ভণিতে ইষ্ট ছাচেক্সৰ ক্ৰ’বৰ’ত এটা ঘৰ কিনি লয়।

ব্লাঞ্চেটে নাৰীবাদ আৰু ৰাজনীতিৰ বিষয়েও মাত মাতি আহিছে। ২০১৩ চনত তেওঁ স্কাই নিউজক জনাইছিল যে "বিশ্বজুৰি চলি থকা ৰক্ষণশীলতাৰ ঢৌৱে" সমাজত নাৰীৰ ভূমিকাক ভাবুকি কঢ়িয়াই অনাৰ বাবে তেওঁ চিন্তিত। বৰ্তমান হলিউডত মহিলাসকলে সন্মুখীন হোৱা চাপৰ বিষয়েও তেওঁ মন্তব্য কৰিছে: "সঁচাকৈ ক’বলৈ গ’লে, দহ বছৰ আগৰ তুলনাত এতিয়া মই মোৰ চেহেৰাৰ বিষয়ে কম চিন্তা কৰোঁ। মানুহে হলিউডৰ সোণালী যুগৰ কথা কয় কাৰণ তেতিয়া মহিলাসকলক পোহৰৰ জৰিয়তে যিদৰে উপস্থাপন কৰা হৈছিল সেয়া অনন্য আছিল। আপুনি জোন ক্ৰফৰ্ড বা বেট ডেভিছ হৈ নিজৰ ৫০ বছৰ বয়সলৈকে ভালদৰে কাম কৰি যাব পাৰিছিল, কাৰণ পোহৰ আৰু মেকআপে আপোনাক এগৰাকী দেৱীৰ দৰে সজাই তুলিছিল। এতিয়া, সকলোবোৰ অধিক বাস্তৱসন্মত কৰিবলৈ গৈ মহিলাসকলৰ মাজত এনে এক অনুভৱৰ সৃষ্টি হয় যেন তেওঁলোকৰ কামৰ এটা নিৰ্দিষ্ট ম্যাদহে আছে।"

ব্লাঞ্চেট ২০০১ চনৰপৰা অষ্ট্ৰেলিয়ান ফিল্ম ইনষ্টিটিউট আৰু ইয়াৰ একাডেমী 'অষ্ট্ৰেলিয়ান একাডেমী অফ চিনেমা এণ্ড টেলিভিছন আৰ্টছ'ৰ প্ৰথমগৰাকী ৰাষ্ট্ৰদূত আৰু পৃষ্ঠপোষক হৈ আছে। তেওঁ চিডনী চলচ্চিত্ৰ মহোৎসৱৰো এগৰাকী পৃষ্ঠপোষক, আৰু ভেনিচ বিয়েনালেৰ অষ্ট্ৰেলিয়ান পেভিলিয়নৰো পৃষ্ঠপোষক, য’ত তেওঁ ২০১৫ চনৰ মে’ মাহত ইয়াৰ মুকলি অনুষ্ঠানত ভাষণ দিছিল। ব্লাঞ্চেটে ২০১৪ চনত অষ্ট্ৰেলিয়াৰ প্ৰাক্তন প্ৰধানমন্ত্ৰী গফ হুইটলামৰ ৰাজ্যিক অন্ত্যেষ্টিক্ৰিয়াত আৰু ২০১৫ চনৰ জুন মাহত ৰাজনীতিবিদ তানিয়া প্লিবাৰ্চেকে আয়োজন কৰা মাৰ্গাৰেট হুইটলাম ডিনাৰ আৰু পুঁজি সংগ্ৰহ অনুষ্ঠানত ভাষণ দিছিল।

২০০৫ চনত ব্লাঞ্চেট প্ৰক্টৰ এণ্ড গেম্বলৰ বিলাসী ছালৰ যত্ন লোৱা ব্ৰেণ্ড 'এছকে-টু' (SK-II) ৰ মুখপাত্ৰ হৈছিল, আৰু ২০১৩ চনত জৰ্জিঅ’ আৰমানিৰ সুগন্ধি ব্ৰেণ্ডৰ ৰাষ্ট্ৰদূত হৈছিল, যাৰ বাবে তেওঁক ১০ মিলিয়ন ডলাৰ পৰিশোধ কৰা হৈছিল। ২০১৮ চনত আৰমানিয়ে ঘোষণা কৰে যে ব্লাঞ্চেট কোম্পানীটোৰ প্ৰথমগৰাকী বিউটি এম্বেচেডৰ হ’ব। ইয়াৰদ্বাৰা তেওঁ সুগন্ধিৰ লগতে ছালৰ যত্ন আৰু মেকআপৰ দায়িত্বও গ্ৰহণ কৰি বিশ্বব্যাপী ব্ৰেণ্ডটোক প্ৰতিনিধিত্ব কৰিব। ২০২২ চনত লুই ভিটন কোম্পানীয়ে ব্লাঞ্চেটক তেওঁলোকৰ নতুন হাউচ এম্বেচেডৰ হিচাপে ঘোষণা কৰে।

টোকা

তথ্যসূত্ৰ

বাহ্যিক সংযোগ

Cate Blanchett at UK Theatre Web
Cate Blanchett: A Life in Pictures, BAFTA webcast

শ্ৰেণী:অষ্ট্ৰেলিয়ান চলচ্চিত্ৰ অভিনেত্ৰী
শ্ৰেণী:চলচ্চিত্ৰ প্ৰযোজক